Nii koosnebki maapealne SLR-vaatlusjaam teleskoobist, lasersignaali generaator-võimendist, kiirgurist ning tagasipeegeldunud signaali vastuvõtjast. Esmalt arvutatakse satelliitide eeldatavad asukohad mõõtmisperioodiks, seejärel programmeeritakse laserseadme sihikuks olev võimas teleskoop satelliidi eeldatavale trajektoorile. Kasutatavate impulsslaserite mõõtmisseeriad võimaldavad  vaatlusulatuses kulgeva tehiskaaslase trajektooriosa pidevvaatlust. Paraku on LAGEOS-satelliitidel kasulikku mõõtmisaega vaid kümmekond minutit, madalamal orbiidil lendavate ning oluliselt "kiiremate" satelliitide puhul kahaneb mõõtmisaeg kõigest mõnele minutile.